**Notă de argumentare**

**privind inițierea negocierilor și aprobarea semnării Addendumului la Acordul de facilitate de împrumut dintre Republica Moldova, Banca Națională a Moldovei şi Uniunea Europeană privind asistența macrofinanciară Republicii Moldova**

1. **Descrierea Acordului**
2. *Informații generale*

La data de 30 mai 2023, Parlamentul European și Consiliul Europei au adoptat o Decizie de modificare a Deciziei (UE) 2022/563 în ceea ce privește valoarea asistenței macrofinanciare acordate Republicii Moldova, majorând valoarea totală a asistenței cu 145,0 mil. euro.

Addendumul în cauză reprezintă un contract interstatal și este constituit din preambul și 5 articole, care conțin clauze privind suma împrumutului, intrarea în vigoare a Addendumului, precum și executarea acestuia.

*Informații privind conținutul contractului:*

Obiectivul acestei asistențe este de a ușura constrângerile de finanțare externă ale țării, de a acoperi necesitățile bugetare și de a ajuta Republica Moldova să abordeze vulnerabilitățile externe și financiare actuale. Această asistență din partea Uniunii Europene este complementară resurselor furnizate țării de către instituțiile financiare internaționale și donatorii bilaterali în sprijinul stabilizării economice și a programului de reformă al autorităților.

Addendumul la Acordul de facilitate de împrumut dintre Republica Moldova, Banca Națională a Moldovei şi Uniunea Europeană privind asistența macrofinanciară pentru Republicia Moldova, prevede majorarea sumei Acordului de facilitate de împrumut contractat, la 22 iunie 2022, cu 100,0 mil. euro, în două tranșe egale a câte 50,0 mil. euro, ținându-se cont de toate prevederile acestuia.

Addendumul la Acordul de facilitate de împrumut vizat are drept scop finanțarea implementări reformelor de politici în domenii precum energetica, statul de drept, climatul de afaceri, piața forței de muncă. Îndeplinirea reformelor de politici va avea loc în conformitate cu Matricea de politici, care prevede 13 acțiuni, dintre care 7 acțiuni sunt preconizate spre realizare în vederea debursării tranșei nr. 1, iar pentru a putea debursa tranșa nr. 2 se vor implementa 6 acțiuni.

1. **Analiza de impact**

*Aspectul politic, cultural și social:* Addendumul la Acordul de facilitate de împrumut nu contravine politicii interne și externe promovate de Republica Moldova. Addendumul menționat va aduce efecte directe și indirecte pozitive asupra relațiilor bilaterale și multilaterale cu toate statele lumii și organizațiile internaționale prin creșterea credibilității în raport cu partenerii de dezvoltare și donatorii.

*Aspectul economic și de mediu:* Proiectul Addendumului la Acordul de facilitate de împrumut nu conține prevederi care ar avea repercusiuni negative asupra economiei și mediului Republicii Moldova. Acest Addendum are drept scop susținerea bugetului de stat prin finanțarea politicilor de reformă a Republicii Moldova.

*Aspectul normativ:* Proiectul Addendumului la Acordul de facilitate de împrumut menţionat este compatibil cu prevederile Constituţiei Republicii Moldova, Carta ONU, alte tratate internaţionale în vigoare angajamente asumate de ţara noastră pe plan internaţional sau regional, precum cu legislația UE. Încheierea acestuia implică adoptarea unor Legi noi sau modificarea legislaţiei în vigoare în conformitate cu condiţionalităţile de politici stipulate în Addendumul la Memorandumul de Înțelegere. Addendumul respectiv urmează a fi ratificat de către Parlament.

*Aspectul instituțional şi organizatoric*: În vederea realizării prevederilor prezentului Addendum, nu este necesară înființarea structurilor noi.

*Aspectul financiar:* Addendumul la Acordul de facilitate de împrumut prevede majorarea sumei împrumutului cu 100,0 mil. euro și anume Tranșa suplimentară nr. 1 – 50,0 mil. euro și Tranșa suplimentară nr. 2 – 50,0 mil. euro. Ca urmare a realizării a celor 13 acțiuni, Republica Moldova va putea debursa sumele menționate în conformitate cu graficul prestabilit.

Condițiile financiare pentru Addendumul la Acordul de facilitate de împrumut vizat sunt aceleași ca și la Acordul de facilitate de împrumut inițial, și anume maturitatea maximă de 15 ani, cu rambursarea integrală a sumei împrumutului la expirarea maturității. Rata dobânzii aplicată pentru fiecare tranșă va depinde de costul la care se va împrumuta Comisia Europeană pe piața financiară internațională.

Cheltuielile aferente deservirii împrumutului respectiv se vor efectua de la bugetul de stat.

*Aspectul temporar*: Addendumul la Acordul de facilitate de împrumut dintre Republica Moldova, Banca Națională a Moldovei şi Uniunea Europeană privind asistența macrofinanciară pentru Republica Moldova prevede raportarea, la solicitarea Comisiei Europene, a etapei de implementare a reformelor.

1. **Rezultatele negocierilor**

Proiectul Addendumului la Acordul de facilitate de împrumut a fost transmis de către partea Uniunii Europene, în vederea inițierii procedurilor interne privind semnarea acestuia.

Negocierea și semnarea Addendumului la Acordul de facilitate de împrumut corespunde intereselor Republicii Moldova și nu poate fi amânată.

Proiectul Addendumului propus spre semnare are un format standard și nu va conţine diferenţe de fond faţă de proiectul iniţial al acestuia, respectiv, pentru inițierea negocierilor și aprobarea semnării Addendumului dat este elaborat și propus spre emitere un singur proiect de Hotărâre de Guvern.

1. **Aspectul procedural al semnării**

Textul autentic al Addendumului este în limba engleză.

Addendumul la Acordul de facilitate de împrumut dintre Republica Moldova, Banca Națională a Moldovei şi Uniunea Europeană privind asistența macrofinanciară pentru Republica Moldova urmează a fi semnat de către doamna Veronica Sirețeanu, ministrul finanțelor și domnul Octavian Armașu, guvernatorul Băncii Naționale a Moldovei.

Addendumul la Acordul de facilitate de împrumut va intra în vigoare la data la care UE va recepționa notificarea din partea Republicii Moldova cu privire la ratificarea acestuia.

Reieșind din cele expuse, în temeiul Legea nr.419/2006 cu privire la datoria sectorului public, garanţiile de stat şi recreditarea de stat, se propune spre examinare și avizare proiectul Hotărârii de Guvern cu privire la inițierea negocierilor și aprobarea semnării Addendumului la Acordul de facilitate de împrumut.

**Secretar de stat Ion GUMENE**